Source: https://www.vsetkopreskolu.sk/paragraf-38-ods-5-zakona-c-596-2003-zz/
Timestamp: 2020-08-10 02:38:32+00:00

Document:
§ 38 ods. 5 zákona č. 596/2003 Z. z. - Všetko pre školy
22. mája 2009 / 9053
Stalo sa Vám, že kontrolný orgán v záverečnom protokole namieta, že vo výrokovej časti rozhodnutia o prijatí žiaka do súkromnej školy je nesprávne uvedený odkaz na ust. § 38 ods. 3 zákona č. 596/2003 Z. z. .o štátnej správe v školstve a školskej samospráve a o doplnení niektorých zákonov v znení neskorších predpisov (ďalej len zákon č. 596/2003 Z. z.)? Je z právneho hľadiska správne tvrdenie kontrolného orgánu, že výrok rozhodnutia má obsahovať odkaz na ust. § 38 ods. 5 zákona č. 596/2003 Z. z., v zmysle ktorého sa rozhodovanie riaditeľa súkromnej školy nevzťahuje správny poriadok?
V právnych predpisoch sú upravené iba základné formálne a obsahové náležitosti rozhodnutia riaditeľa súkromnej školy. V zmysle ust. § 38 ods. 6 zákona č. 596/2003 Z. z. rozhodnutie vo veciach podľa § 5 (prijímanie žiaka do základnej školy, povolenie vykonať komisionálnu skúšku, povolenie individuálneho vzdelávania žiaka a pod.), o ktorých rozhoduje riaditeľ súkromnej školy alebo školského zariadenia, sa musí vyhotoviť písomne, a musí obsahovať výrok, odôvodnenie a poučenie o možnosti podať žiadosť o preskúmanie rozhodnutia, toto rozhodnutie sa musí doručiť adresátovi do vlastných rúk. Ďalšie obsahové náležitosti rozhodnutia riaditeľa súkromnej školy, vrátane obsahových náležitostí výroku tohto rozhodnutia, nie sú v právnych predpisoch stanovené. V tomto prípade nemožno subsidiárne použiť ani ust. § 47 ods. 2 Správneho poriadku (v zmysle ktorého výrok rozhodnutia obsahuje rozhodnutie vo veci s uvedením ustanovenia právneho predpisu, podľa ktorého sa rozhodlo), nakoľko podľa ust. § 38 ods. 5 zákona č. 596/2003 Z. z. sa Správny poriadok na rozhodovanie riaditeľa súkromnej školy nevzťahuje (okrem prípadu podľa § 5 ods. 15 zákona č. 596/2003 Z. z.). Len zo samotnej povahy výroku ako náležitosti rozhodnutia možno ešte vyvodiť, že z neho musí byť zrejmé, ako správny orgán vo veci rozhodol a kto je adresátom rozhodnutia.
Právne predpisy teda nepredpisujú obsahové náležitosti výroku rozhodnutia riaditeľa súkromnej školy a len z povahy výroku ako obsahovej náležitosti rozhodnutia možno vyvodiť ešte požiadavku, že v ňom musí byť uvedené, ako riaditeľ školy vo veci rozhodol a kto je adresátom rozhodnutia.
Ak by sme aj napriek tejto skutočnosti vychádzali z požiadavky, aby vo výroku rozhodnutia riaditeľa súkromnej školy boli uvedené aj ustanovenia právnych predpisov, podľa ktorých riaditeľ školy rozhodol (hoci právne predpisy túto požiadavku neustanovujú), tak potom rozhodnutie riaditeľ súkromnej školy vo veciach podľa § 5 zákona č. 596/2003 Z. z. musí obsahovať nielen odkaz na ust. § 5 zákona č. 596/2003 Z. z., ale aj odkaz na ust. § 38 ods. 3 zákona č. 596/2003 Z. z.
V ust. § 38 ods. 3 zákona č. 596/2003 Z. z. je totiž uvedené, že ustanovenie § 5 sa vzťahuje na súkromné školy a školské zariadenia iba primerane. Dôvodom je skutočnosť, že v ust. § 5 zákona č. 596/2003 Z. z. sú upravené rozhodovacie kompetencie riaditeľa štátnej základnej školy. Táto skutočnosť vyplýva z toho, že v ust. § 5 ods. 3 zákona č. 596/2003 Z. z. sa uvádza, že riaditeľ základnej školy „vykonáva štátnu správu v prvom stupni“. Riaditelia súkromných a cirkevných škôl štátnu správu v zásade nevykonávajú, preto v zmysle ust. § 38 ods. 3 zákona č. 596/2003 Z. z. pri rozhodovaní postupujú iba s primeraným použitím § 5 zákona č. 596/2003 Z. z. Preto rozhodnutie riaditeľa súkromnej školy musí obsahovať nielen odkaz na ust. § 5 zákona č. 596/2003 Z. z. (upravujúce kompetencie riaditeľa štátnej základnej školy), ale aj odkaz na ust. § 38 ods. 3 zákona č. 596/2003 Z. z., v zmysle ktorého riaditeľ súkromnej školy rozhoduje o prijatí žiaka do školy a o ďalších veciach iba s primeraným použitím § 5 zákona č. 596/2003 Z. z.
V ust. § 38 ods. 5 zákona č. 596/2003 Z. z., ktoré má byť podľa záveru okresného úradu namiesto tohto odkazu uvedené vo výroku rozhodnutia, sa iba uvádza, že na rozhodovanie riaditeľa súkromnej školy sa nevzťahuje správny poriadok. Toto ustanovenie nie je ustanovením, podľa ktorého riaditeľ súkromnej základnej školy vo veci rozhodol, v cit. ust. sa iba uvádza, aký právny predpis sa na rozhodovanie riaditeľa súkromne školy nevzťahuje. Uvádzanie odkazu na ust. § 38 ods. 5 zákona č. 596/2003 Z. z. vo výroku rozhodnutia riaditeľa súkromnej školy preto považujeme za nadbytočné a neuvedenie tohto odkazu vo výroku rozhodnutia riaditeľa súkromnej školy nie je porušením právnych predpisov.
19. marca 2020 / 656 / 0
31. októbra 2018 / 853 / 0
7. septembra 2018 / 674 / 0
7. septembra 2018 / 664 / 0
7. septembra 2018 / 608 / 0

References: § 38
 § 38
 § 38
 § 5
 § 47
 § 38
 § 5
 § 5
 § 5
 § 38
 § 38
 § 5
 § 5
 § 5
 § 38
 § 5
 § 5
 § 38
 § 5
 § 38
 § 38